
	


Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А  К О Р У П Ц И Я Т А
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 





                                                                       РЕШЕНИЕ
   № РН-235-24-14

Днес, 14.05.2024 г., Комисията за противодействие на корупцията /КПК/, в състав:

Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

     У С Т А Н О В И:

Проверката е образувана по реда на чл. 13, ал. 1, т. 8 от Закона за противодействие на корупцията (ЗПК) въз основа на Решение № КИ-124 от 27.03.2024 г. по сигнал с вх. № С-235/22.03.2024 г. на КПК.
Проверката е образувана по отношение на Андреа  Пандулис – заместник – кмет на район „П“ –  С. община.  
В сигнала се съдържат твърдения за несъвместимост по чл. 41, ал. 1 от Закона за местното самоуправление и местна администрация със заеманата от Андрея  Пандулис  публична длъжност като заместник-кмет на район „П“ –  С. община и качеството му на едноличен търговец с наименование ЕТ „ ***“ с ЕИК:  *** към момента на назначаването му за заместник- кмет.  
Във връзка с твърденията в сигнала Комисията е изискала и е получила с писмо вх. №  КПК-6664-1/19.04.2024г. от кмета на район „П“ –  С. община следните писмени доказателства: Трудов договор № РПД23-РД15-1047/24.11.2023 г.; длъжностна характеристика, подписана на 24.11.2023 г.;  декларация по чл. 49, ал. 1, т. 1 от Закона за противодействие на корупцията с № 129 от 24.11.2023 г.; заявление А4 до Агенция по вписвания с № 20231219160421 от 19.12.2023 г.; удостоверение от 10.01.2024 г. от НОИ, доказващо прехвърлянето на предприятието ЕТ през 2008 г. и заявление А4 от Агенция по вписвания с № 20240111081533 от 11.01.2024 г. 
Комисията служебно е направила справки в Търговски регистър и Регистър на юридическите лица с нестопанска цел (ТРРЮЛНЦ), в Регистъра на лицата, заемащи висши публични длъжности на КПКОНПИ, НБД „Население“ и Информационната система за обмен на справочна и удостоверителна информация (RegiX).

В хода на проверката по сигнала Комисията установи следното от фактическа страна:

Сигналът е подаден от лице, с посочени имена, адрес, телефон и е подписан.
Андреа  Пандулис е назначен за заместник – кмет на район „П“ –  С. община с Трудов договор № РПД23-РД15-1047/24.11.2023 г. На 24.11.2023 г.  Пандулис е подписал Декларация по чл. 49, ал. 1, т. 1 от ЗПК, входирана в  С. община – район „П“ на същата дата под № 129, в която декларира, че: 1. Не е налице несъвместимост по смисъла на § 1, т. 4 от ДР на ЗПК, във връзка с чл. 41, ал. 1 от ЗМСМА, като: а) не заема друга длъжност и не извършва дейност, която съгласно Конституцията или закон е несъвместима с положението на лице, заемащо публична длъжност; б) не извършва търговска дейност по смисъла на Търговския закон; в) не е контрольор, управител или прокурист в търговски дружества; г) не е търговски пълномощник, търговски представител, търговски посредник, синдик или ликвидатор и д) не участва в надзорни, управителни и контролни органи на търговски дружества и кооперации. Към декларацията деклараторът е представил заявление А4 до Агенция по вписвания с № 20231219160421, на което е отразено заличено обстоятелство, а именно че същият е заличен като управител на „ ***“ ЕООД, ЕИК:  *** (преименувано на „ ***“ ЕООД на 26.07.2023 г.), както и че е прехвърлил дружествените си дялове в размер на 5000 лева на  М.  Н.  П. Датата, на която е възникнало основанието за прехвърляне на дружествен дял е 19.12.2023 г. Приложено е също Удостоверение от НОИ с изх. № 5501-21-4#1 от 10.01.2024 г., в което е посочено, че съгласно договор за прехвърляне на предприятие от 24.07.2008 г. е извършена покупка на ЕТ „***“, ЕИК:  *** от правоприемника „ ***“ ЕООД, ЕИК:  *** с всички права, задължения и фактически отношения. Деклараторът е представил заявление А4 от Агенция по вписвания с № 20240111081533 за вписване на обстоятелства относно едноличен търговец, от което е видно, че ЕТ „***“, ЕИК:  *** е заличен търговец. 
Комисията служебно е извършила справка в ТРРЮЛНЦ, от която се установява, че към датата на назначаването му за заместник – кмет на район „П“ –  С. община на 24.11.2023 г., Андреа  Пандулис е едноличен собственик на капитала и управител на „ ***“ ЕООД, ЕИК: ***. По партидата на дружеството е отбелязано прехвърляне на дружествен дял от страна на  Пандулис на  М.  Н.  П., като това обстоятелство е вписано на 28.12.2023 г., но датата, на която е възникнало основанието за прехвърляне на дружествен дял е 19.12.2023 г., видно от публикуван в Търговския регистър нотариално заварен Договор за дарение на дружествени дялове от капитала на „ ***“ ЕООД. Сред публикуваните в Търговския регистър документи е Решение на едноличния собственик на капитала на  „ ***“ ЕООД, ЕИК:  *** от 20.07.2023 г., с което е променено името на дружеството от „ ***“ ЕООД на „ ***“ ЕООД. Със същото Решение е променен предметът на дейност на дружеството, неговото седалище, адрес на управление и данните за контакт. Решението е вписано на 26.07.2023 г. За дружеството  ***“ ЕООД е установено, че същото е правоприемник на ЕТ „***.“, по силата на договор за прехвърляне на предприятие от 24.07.2008 г., с който е извършена покупка на ЕТ „***“, ЕИК:  *** от правоприемника „ ***“ ЕООД, ЕИК:  ***, ведно с всички права, задължения и фактически отношения. 
 
При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 8 от Закона за противодействие на корупцията, Комисията проверява сигнали във връзка с декларациите за несъвместимост на лицата, заемащи публични длъжности, и при установена несъвместимост сезира органа по избора или назначаването за предприемане на съответните действия. 
Несъвместимостта съставлява предвидени в закона пречки за съвместяване на съответната публична длъжност и заемането на друга длъжност или извършването на дейност, която съгласно Конституцията или закон е несъвместима с положението на лице, заемащо публична длъжност. Несъвместимостта по смисъла на разпоредбата на § 1, т. 4 от ДР на ЗПК съставлява съвместяване изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, заемащо публична длъжност по чл. 6, ал. 1 от ЗПК. Целта на института на несъвместимостта е превантивна - да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. ЗПК не посочва самостоятелни основания за несъвместимост на изброените в чл. 6, ал. 1 длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост. Затова и при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. 
В тази връзка и предвид служебното положение на Андреа  Пандулис като заместник – кмет на район „П“ –  С. община, приложение относно установяването на наличие или липса на несъвместимост по отношение на него намират разпоредбите на Закона за местното самоуправление и местната администрация (ЗМСМА) и по – конкретно ограниченията, въведени с разпоредбата на чл. 41, ал. 1 от ЗМСМА. Съгласно текста й кметовете на общини, на райони и на кметства, кметските наместници, заместник-кметовете на общини и на райони и секретарите на общини не могат да извършват търговска дейност по смисъла на Търговския закон, да бъдат контрольори, управители или прокуристи в търговски дружества, търговски пълномощници, търговски представители, търговски посредници, синдици, ликвидатори или да участват в надзорни, управителни и контролни органи на търговски дружества и кооперации за времето на мандата си. Според алинея 4 на разпоредбата заместник - кметовете на общини и на райони, кметските наместници и секретарите на общини при назначаването си на съответната длъжност представят декларация, удостоверяваща изискванията по ал. 1.
Като заместник – кмет на район „П“ –  С. община, по силата на Трудов договор № РПД23-РД15-1047/24.11.2023,  П. встъпва в длъжността от същата дата и отбелязва в подадената от него Декларация по чл. 49, ал. 1, т. 1 от ЗПК, че не е налице несъвместимост по смисъла на § 1, т. 4 от ДР на ЗРК, във връзка с 41, ал. 1 от ЗМСМА.
Видно от събраните доказателства към датата на назначаването му за заместник – кмет на район „П“ – СО и в това му качество лице по чл. 6, ал. 1 т. 32 от ЗПК, Андреа  Пандулис  е предприел действия за преустановяването на участието си като едноличен собственик и управител на дружеството „ ***“ ЕООД, като са налице данни за прехвърлянето на притежаваните от него дружествени дялове. Тези обстоятелства са вписани в ТРРЮЛНЦ на 28.12.2023 г., но датата, на която е възникнало основанието за прехвърляне, е 19.12.2023 г. 
Според разпоредбата на чл. 50, ал. 1 от ЗПК при заемането на публична длъжност, за която с Конституцията или със закон са установени несъвместимости, лицето, заемащо публична длъжност, подава пред органа по избора или назначаването или  пред съответната комисия за лице по чл. 90, ал. 2, т. 1 и т. 3 декларация за несъвместимост в едномесечен срок от заемането на длъжността. Съгласно ал. 3 на същата разпоредба, когато лицето е декларирало наличие на несъвместимост, то е длъжно в едномесечен срок от подаване на декларацията да предприеме необходимите действия за отстраняване на несъвместимостта и да представи доказателства за това пред органа по избора или назначаването. По проверката не са налични данни Пандулис да е подавал Декларация по чл. 49, ал. 1, т. 3 от Закона за противодействие на корупцията за настъпила промяна в декларираните от него обстоятелства, но видно от събраните доказателства той не само е предприел действия за прекратяване участието си като едноличен собственик и управител на дружеството „ ***“ ЕООД, но е представил пред органа по назначаването доказателства за това. 
От събраните по преписката доказателства е видно, че към момента на встъпването му в длъжност като заместник – кмет на район „П“ – СО, Пандулис своевременно е предприел необходимите действия за прекратяване на възникналата несъвместимост в законоустановения срок по чл. 50 от ЗПК.  
Предвид изложеното, на основание чл. 13, ал. 1, т. 8 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията 

РЕШИ:

           НЕ УСТАНОВЯВА НЕСЪВМЕСТИМОСТ по отношение на Андреа  Пандулис с ЕГН *** при заемане на длъжността „заместник – кмет“ на район „П“ – СО и качеството му на едноличен собственик на капитала и управител на дружеството „ ***“ ЕООД, поради предприемането на необходимите действия за отстраняване на несъвместимостта в срока по чл. 50, ал. 3 от ЗПК.   

КОМИСИЯ:
        
                    ЗАМЕСТНИК-ПРЕДСЕДАТЕЛ:………………….../АНТОН СЛАВЧЕВ/

                     ЧЛЕН:……………………………………….../АНТОАНЕТА ЦОНКОВА/

         ЧЛЕН:…………………...……………....……………./ПЛАМЕН ЙОЦОВ/

                     ЧЛЕН:…………………………………..................../СИЛВИЯ КЪДРЕВА/






